Il-Ministru għall-Affarijiet Barranin tal-Belġju Didier Reynders ħadha qatta’ bla ħabel kontra d-diplomatiċi barranin fi Brussel – fosthom dawk Maltin– talli mhux qed iħallsu ċ-ċitazzjonijiet tat-traffiku. Il-gazzetta De Tijd tgħid li fl-aħħar tliet snin, diplomatiċi li jaħdmu Brussel ma ħallsux 971 ċitazzjoni b’abbuż tat-Trattat ta’ Vjenna. Fost il-missjonijiet diplomatiċi li l-ministru semma hemm dawk tal-Greċja, il-Ġermanja, l-Ungerija, Malta, is-Slovenia u Ċipru. Fil-parti l-kbira tagħhom, il-każi huma relatati mat-traffiku iżda hemm ukoll każi li huma aktar serji, fosthom ta’ tifel ta’ diplomatiku li allegatament “ikkommetta reati fi djar u karozzi” u ħelisha għax missieru għandu l-immunità diplomatika. Reynders (ritratt) kien qed iwieġeb mistoqsija parlamentari tas-Senatriċi Martine Taelman, li tridu japplika l-istess sanzjonijiet kif jagħmlu fl-Istati Uniti, fejn id-diplomatiċi jitilfu il-liċenzja tal-karozza wara tliet każi li ma jħallsux. Reynders qal li lest jikkunsidra l-proposta. Reazzjoni Rappreżentanza Maltija fi Brussel Ikkuntattjat minn TVM.com.mt kelliem għar-Rappreżentanza Permanenti Maltija fi Brussel ikkonferma li malli l-ministeru tal-affarijiet barranin Belġjan ġibed l-attenzjoni tar-Rappreżentanza Maltija, ittieħdu l-passi mill-ewwel u ċ-ċitazzjonijiet tħallsu. Joħroġ li kien hemm ħames ċitazzjonijiet pendenti ta’ uffiċjali Maltin, u dawn tħallsu kollha qabel mal-ministeru tal-affarijiet barranin Belġjan ħareġ it-twissija lill-missjonijiet u l-ambaxxati kollha li kellhom ċitazzjonijiet pendenti. Il-kelliem qal għalhekk m’hemmx ċitazzjonijiet pendenti minn uffiċjali Maltin.